De danske sommerhuse, hytter og campingpladser har i løbet af sommeren været fyldt med særligt danske turister, men nu er mange ferieglade danskere igen vendt hjem til hverdagen. For sommeren er ved at gå på hæld. I Himmerland er de glade for den sommer, der så småt er ved at være forbi. Det har været en sæson med en masse turister, der har vist deres ansigter hos blandt andre Vaffelhuset i Øster Hurup. - Det har været forrygende. Det der med at have danskerne hjemme giver helt klart en forbedret omsætning, siger Susanne Von Platen-Hallermund, der er medindehaver af Vaffelhuset. En særligt god sommer Her i forretningen er der blevet svinget rigtig mange iskugler og vafler over disken de seneste måneder. Her har været travlt, men nu kan de ansatte endeligt puste lidt ud igen. - Vi har haft kø langt ned ad gaden, men med meget tålmodige gæster, siger Susanne Von Platen-Hallermund. Men det er ikke alene Vaffelhuset, der har været fyldt med turister. Hele Øster Hurup har mærket, at byen har været populær i år. - Det har været den bedste sæson, mens jeg har været i Øster Hurup, siger Hans Peter Brohus, der er formand for Øster Hurups Handelsstandsforening. Derfor kommer turisterne Formanden understreger, hvor vigtigt det er, at en by som Øster Hurup kan trække mennesker til. Det er ifølge ham alfa-omega. Og det er faktisk alle sommerbyerne i Himmerland, der i år har været et hit i sommerferien, fortæller Jimmi Stæhr-Petersen, der er turistdirektør i Destination Himmerland. - Hvis vi kigger generelt på de sommerbyer, vi har her i Himmerland, tror jeg faktisk, vi kan være godt tilfredse med det antal turister, der besøger og har besøgt vores byer, siger Jimmi Stæhr Petersen. Turistdirektøren gætter på, at flere har besøgt Himmerland blandt andet på grund af prisen. Ifølge ham er det måske lidt billigere at leje et sommerhus i Himmerland end i nogle af de vestjyske sommerbyer. Samtidig er det måske også et sted, som færre kender til - og det har i år lokket. - Det her med, at folk skal prøve at rejse rundt i Danmark, det har selvfølgelig gjort noget – det her med at komme ud og besøge det lidt ukendte. Og der har Himmerland været et af de her områder, som måske er lidt ukendte for nogen, siger Jimmi Stæhr Petersen.

Referat:
Sommerbyerne i Himmerland har været velbesøgt i løbet af sommeren. Det handler om pris og det ukendte, lyder det fra turistdirektøren.